
Паратхэквондо
Командэ къыхэхам и зыгъэсэныгъэхэр КъБР-м щокIуэкI
Урысейм паратхэквондомкIэ и командэ къыхэхам дунейпсо зэхьэзэхуэхэм и пэ къихуэу, Къэбэрдей-Балъкъэрым зыгъэсэныгъэхэр щрегъэкIуэкI.
ТхьэмахуитIкIэ екIуэкIыну зыгъэсэныгъэхэр Европэмрэ дуней псомрэ я чемпионатхэм зыщыхуагъэхьэзыр Iыхьэхэм ящыщ зыщ. Ахэр щокIуэкI Кэнжэ жылагъуэм дэт КъБР-м ТхэквондомкIэ и федерацэм и базэм. Ар сыт и лъэныкъуэкIи зыхуей псомкIи къызэгъэпэщащ — спорт пэшхэм инвентархэр щIэтщ, щыпсэухэр тыншщ, ерыскъы хэхакIэ ягъашхэ.
Зыгъэсэныгъэхэр егъэкIуэкIынымкIэ щIэгъэкъуэн зэрыхъуам папщIэ Федерацэм фIыщIэ хуещI КъБР-м спортымкIэ и министр, Олимп чемпион Хъущт Аслъэнбэч.
МЭЗКУУ Къанщобий.
Iэпщэрыбанэ зэзауэ
Чемпион бгырыпххэр къыхуагъэнэж
Мэзкуу дэт «Вегас Сити Холл»-м мы махуэхэм щекIуэкIащ Iэпщэрыбанэ зэзауэхэмкIэ дунейпсо зэхьэзэхуэ. Абы хэтащ ди лъэпкъэгъухэу Мырзэкъан Азэмэтрэ Беслъэней Нурмухьэмэдрэ.
Ику ит хьэлъагъ зиIэхэм я деж щызэпэщIэтащ бгырыпхыр зыIэщIэлъ, Iэпщэрыбанэ зэзауэхэмкIэ щэнейрэ дунейпсо чемпион Беслъэней Нурмухьэмэдрэ Къэзахъстаным и чемпион дунейпсо зэхьэзэхуэ зэмылIэужьыгъуэхэм щытекIуа Атабаев Рустамрэ.
ЗэIущIэм и япэ секундхэм щегъэжьауэ Нурмухьэмэд иубэрэжьурэ кърихуэкIащ къэзахъ спортсменыр икIи етIуанэ раундым и кIэухым ирихьэлIэу и хьэрхуэрэгъур нокаутым игъэкIуащ.
Зэхьэзэхуэ пшыхьыр иризэхуащIыжащ нэхъ хьэлъэхэм я зэIущIэмкIэ. Абы щызэхуэзащ Iэпщэрыбанэ зэзауэхэмкIэ дуней псом и абсолютнэ чемпион Мырзэкъан Азэмэтрэ ММА-мкIэ дунейпсо зэхьэзэхуэхэм щытекIуа, къэрал кIуэцIыдзэхэм Iэпщэрыбанэ зэзауэхэмкIэ я чемпион Дагъыстэным щыщ Алибулатов Артуррэ.
ЗэпэщIэтыныгъэм и Iыхьитхуми къриубыдэу Къэбэрдей-Балъкъэрым щыщ спортсменым и ебгъэрыкIуэныгъэхэм зыри къыпигъэувыфакъым Алибулатовым икIи судьяхэр псори зэдэарэзыуэ чемпион бгырыпхыр Мырзэкъан Азэмэт къыхуагъэнэжащ.
Ди спортсменхэр ягъасэ Мамхэгъхэ Хьэчимрэ Адэмрэ, Бэрэгъун Зубер сымэ.
ЖЫЛАСЭ Замир.
